بىر ھازا ھاڭۋېقىپ تۇرۇپ قالغان لى سى بىردىنلا ھۇشىنى تاپتى. شۈبھىسىزكى، كەلگىندى-مۇساپىرلارنى قوغلاپ چىقىرىش يارلىقى بويىچە ئەلتە بەگلىك سودىگەرلىرىمۇ قوغلاپ چىقىرىلىدىغانلار قاتارىدا ئىدى. ئۇنداق  بولمىسا، يۈز نەچچە يىلدىن بېرى پۈتكۈل ئىقلىمغا داڭقى پۇر كەتكەن ھەشەم-دەرەمى بىلەن    چىن بەگلىكى ئاستانىسىگە ھۆسن قوشۇپ كەلگەن مۇھاجىرلار بازىرى بىر كېچىدىلا بۇ ھالغا چۈشۈپ قالارمىدى؟ كۆز ئالدىدىكى بۇ مەنزىرىلەردىن ئاچلىقى، مەيخۇمارلىقى نە-نەلەرگە كەتكەن لى سى چىن بەگلىكىدىن تېزراق كېتىشنى ئويلىدى-دە، ئېتىنىڭ چۇلۋۇرىنى سىلكىپ، مۇھاجىرلار بازىرىنى كېسىپ ئۆتۈپ، ئاستانە شيەنياڭنىڭ كۈن چىقىش قوۋۇقىدىن چىقىپ ئۇدۇل خەنگۇ قورۇلى يولىغا چۈشتى.